Kan ek voorkom dat my hare grys word? - WelstandWelstand
Tuis / Advies / Kan ek voorkom dat my hare grys word?
Kan ek voorkom dat my hare grys word?
Nee, grys hare word toe nie veroorsaak deur stout kinders en moeilike eggenote nie. Grys hare is die gevolg van 'n afname in pigment, waar wit hare geen pigment bevat nie.
Wanneer en hoe deeglik jou hare grys word, word meestal deur die gene bepaal wat jy by jou ouers gekry het. Stres kan wel 'n rol speel in die proses, maar dit maak steeds baie meer sin om te kyk na wanneer generasies voor jou begin grys word het.
Voordat jou hare uit jou kopvel kom, is dit wit. Dit kry natuurlike kleur van 'n tipe pigment wat melanien genoem word. Die vorming van melanien begin voor geboorte. Die natuurlike kleur van ons hare hang af van die verspreiding, tipe en hoeveelheid melanien in die middelste lagie van die haarskag. Hare het net twee tipes pigment: donker (eumelanien) of lig (feomelanien). Hulle vermeng om verskeie skakerings van haarkleure te maak. Elke haar groei uit 'n enkele haarwortel. Mettertyd word minder melanien vrygestel, en ons hare begin grys uit te groei.
Interne en eksterne faktore wat jou hare ligter of donkerder kan laat word, is genetiese afwykings, hormone, ouderdom, klimaat, gifstowwe, en blootstelling aan chemikalieë en besoedelstowwe.
Grys hare kan ook soms 'n aanduiding wees van 'n siekte, veral as dit op 'n baie vroeë ouderdom voorkom. Gesondheidsprobleme wat met grys hare gepaard kan gaan, is tekort aan vitamien B12, skildkliersiektes, hartsiektes, lae beenmassa, en ander ernstiger toetande. Rook kan ook veroorsaak dat jy vinniger begin grys word.
Daar is dus faktore wat kan veroorsaak dat jy gouer grys word. Die grootste bepaler is egter geneties van aard en jy kan niks doen om dit te voorkom nie. Daar is geen kuur nie, so maak maar vrede met jou silwer kapsel. Indien jy dit nie kan doen nie, kan jy altyd 'n draaitjie by jou haarsalon maak en vir jou 'n nuwe haarkleur gaan kry.